बहु-विवाह के कारण सौत का दुख निरंतर उसे सालता था. लेकिन यही वह समय था जब वंचिता नारी ने भक्ति का अधिकार प्राप्त किया.,समाज के निम्न-वर्ग के साथ स्वामी रामानन्द ने स्त्री को भी यह अधिकार दिया और इस समय के संतों ने स्त्रियों को भी अपना शिष्य बनाया..मीराँ बाई और झाली रानी ,संत रैदास की शिष्या कही जाती हैं . सहजोबाई ,दयाबाई, जनाबाई आदि संत-कवयित्रियों ने भी इस युग को अपनी रचनाओं से समृद्ध किया. एक बड़ी अजीब बात है कि जिस नारी से बचने के लिये ये महापुरुष सब कुछ छोड़कर भाग निकले और रमते-राम बन गये वह नारी निरंतर उनके मन पर छाई रही.इसीलिय उसके लिये निन्दा औऱ घृणा व्यक्त कर वे अपने को विरक्त और उच्च स्तर का सिद्ध करने का प्रयास करते रहे.लेकिन भक्ति के तन्मय क्षणों में उस परम पुरुष की भार्या बन कर उन्होंने अपनी आत्मा मे गुंजारते सत्य को वाणी दी और साधक के रूप में स्वयं को कन्या,यौवनमयी नारी ,परिणीता,सुन्दरी और सती की भूमिकाओं में रख संपूर्ण नारीत्व को शिरोधार्य कर स्वयं को नारी-निन्दा के पाप से मुक्त कर लिया.